Gitte Lillelund Bech (V), 2011-03-30:
Først vil jeg lige sige her til sidst til hr. Skibby, at de 75 arbejdspladser, som der er tale om, at der skal være i veterancentrene, ikke nødvendigvis er nye arbejdspladser.
En del af dem er eksisterende medarbejdere, som sidder placeret forskellige steder i hovedstadsområdet i dag.
Jeg har ikke udtalt mig til fordel for en eller anden bestemt by eller en eller anden bestemt lokation.
Der har været en drøftelse i forsvarsforligskredsen ved det sidste møde for cirka en måned siden, hvor forsvaret havde lavet en analyse, der viste, hvad mulighederne er, hvis man lægger det i hovedstadsområdet, fordele og ulemper, i forhold til, hvis man lægger det i det jyske.
Der var der stor opbakning fra i hvert fald størstedelen af forsvarsforligskredsen til, at ved at lægge det i det jyske var der en frygt for, at den ekspertise, vi har bl.a. fra nogle af socialrådgiverne fra Rehabiliteringsenheden i Personeltjenesten og fra en del af de psykologer, som i dag er på Svanemøllens Kaserne, og som bliver sendt ud, f.eks. når vi har hårdt sårede og har dræbte i Afghanistan, vil sige op, de flytter ikke med familien til Jylland.
Derfor var fokus på sidste møde, at man siger, at i det jyske er der for mange ulemper i forhold til, hvad der er af fordele, så derfor blev den jyske del valgt fra.
Nu skal vi have drøftelsen igen i morgen, og jeg synes stadig væk, at der er tre principper.
Men for en måned siden blev vi også enige om, at vi også skulle se på ikke nødvendigvis kun København.
Vi vil godt bede forsvaret om at give et vrid mere og se på: O.k., hvad er hovedstadsområdet i forhold til andre områder?
De tre principper, jeg synes er vigtige, er for det første det her med, at vi skal sikre, at vi har ekspertisen og vi kan fastholde en stor del af ekspertisen, og for det andet at vi skal sikre, at det er i nærheden af de organisationer, man skal samarbejde med, og for det tredje at vi da skal tænke på veteranerne.
Det skal ligge, så veteranerne kan komme til det, og det skal netop ikke ligge på Rådhuspladsen, for så kommer de psykisk sårede veteraner ikke.
Jeg kan ikke komme det så meget nærmere med hensyn til geografien.
Jeg kan sagtens forstå hr. Skibbys ønske om, at man netop skal have ting i provinsen.
Det har jeg da om nogen og som forsvarsminister gjort noget ud af, da vi lavede implementeringsplanen sidste år, hvor vi har bibeholdt arbejdspladser forskellige steder, bl.a. i det jyske, og også på opfordring fra Dansk Folkeparti.
Det har ministeren så sandelig også med i sine overvejelser.
Hr. Skibby har ikke hørt mig sige København; jeg har sagt, at jeg ikke kan være med til, at vi lægger noget midt på Rådhuspladsen.
Så kan hr. Skibby lægge i det, hvad han vil.
Jeg ville næsten ønske, at hr. Skibby kunne komme med til mødet i morgen.
Det kan godt være, at vi så bliver mange, men så kunne vi fortsætte diskussionen der.
Noget af det, som vi allerede har i dag, er jo netværkspsykologer, som er placeret rundtomkring i landet.
Jeg tror, vi har ca. 50, som netop er derude, hvor veteranerne også er.
Og uagtet at hr. Skibby mener, at vi kan finde fuldstændig den samme ekspertise, uanset hvor i landet vi lægger centeret, må jeg sige, at der er jeg simpelt hen ikke enig.
Det kræver noget særligt af vores psykologer at skulle håndtere veteraner, som har været ude i krigsoplevelser, og hvor det er det, der f.eks. har trigget deres posttraumatiske stress-syndrom.
Det kan en helt almindelig psykolog ikke håndtere på samme vis.
Derfor er jeg meget optaget af at fastholde den ekspertise, vi har.
Det flytter vi ikke lige.
Jeg kan garantere hr. Bjarne Laustsen for, at jeg skam også har det i baghovedet.
Men mit udgangspunkt har, helt fra dengang vi lancerede veteranpolitikken, været, at vi skal sørge for at tilgodese veteranerne og deres pårørende bedst muligt og sørge for, at vi får samlet den ekspertise, der arbejder med det her.
Jeg kan forstå, at det papir, hr. Bjarne Laustsen refererer til, er Forsvarskommandoens analyse, som blev rundsendt til forsvarsforligskredsen i mandags, hvor der er lavet en analyse mellem at lægge det i hovedstadsområdet og på Sydsjælland.
Der er løbet meget vand i åen siden, og i morgen skal vi have diskussionen i forsvarsforligskredsen.
En af de ting, som jeg tror at hr. Bjarne Laustsen nok vil kunne få bekræftet fra sin egen ordfører, er, at der på sidste forligskredsmøde, da vi havde diskussionen, faktisk var meget stor fokus på, hvordan man fastholder ekspertisen, og hvordan man sikrer et samarbejde med bl.a. de faglige organisationer, som Hærens Konstabelog Korporalforbund eller Centralorganisationen for Stampersonel, som er nogle af vores store organisationer, der har organiseret soldaterne.
HKKF, altså Hærens Konstabel- og Korporalforbund, har så sent som her i sidste uge eller i starten af denne uge udsendt en pressemeddelelse, hvor de skriver: Lad nu være med, at der går regionalpolitik i, hvor veterancenteret kommer til at ligge, for vi kan ikke tåle at miste den ekspertise, vi har i dag.
Det synes jeg også at man skal have i baghovedet.